钦定古今图书集成/明伦汇编/官常典/第203卷 > 崔元𬀩
## 钦定古今图书集成/明伦汇编/官常典/第203卷 > 崔元𬀩

按《唐书》本传：“元𬀩，博陵安平人。本名晔，武后时有所
避，改焉。少以学行称，叔父秘书少监行功器之。举明
经，为高陵主簿，居父丧尽礼。庐有燕，更巢共乳。母卢
有贤操，常戒元𬀩曰：‘吾闻姨兄辛元驭云：‘子姓仕宦，
有言其贫窭不自存’，此善也；若赀货盈衍，恶也’。吾尝
以为确论。比见亲表，仕者务多财以奉亲，而亲不究
所从来，必出于禄廪则善。如其不然，何异盗乎？若今
为吏，不能忠清，无以戴天履地，宜识吾意。”故元𬀩所
守，以清白名。母亡哀毁，甘露降庭树。后以库部员外
郎累迁凤阁舍人。长安元年，为天官侍郎。当公，介然
不受私谒。执政忌之，改文昌左丞。不逾月，武后曰：“卿
向改职，乃闻令史设斋相庆，此欲肆其贪耳。卿为朕
还旧官。”乃复拜天官侍郎，厚赐彩物。三年，授鸾台侍
郎、同凤阁鸾台平章事，兼太子左庶子。四年，迁凤阁
侍郎。先是，酷吏诬籍数百家，元𬀩开陈其枉，后感悟，
皆为原洗。宋璟劾张昌宗不轨事，元𬀩颇助璟。及有
司正昌宗罪，而元𬀩弟昪为司刑少卿，执论大辟，兄
弟守正如此。后久疾，宰相不召见者累月。及少间，元
𬀩奏言：“皇太子、相王皆仁明孝友，宜侍医药，不宜引
异姓出入禁闼。”后慰纳。以诛二张功，为中书令、博陵
郡公。后迁上阳宫，顾元𬀩曰：“诸臣进皆因人，而元𬀩
我所擢何至是？”对曰：“此正所以报陛下也。”俄拜博陵
郡王，罢政事，册其妻为妃，赐实封五百户，检校益州
大都督府长史，知都督事，会贬，又流古州，道病卒，年
六十七，谥曰“文献。”元𬀩三世不异居，家人怡怡如也。
贫寓郊墅，群从皆自远会食，无它。爨与昪尤友爱，族
人贫孤者，抚养教励。后虽秉权，而子弟仕进不使逾
常资，当时称重。少颇属辞，晚以非己长，不复构思，专
意经术。子璩，亦有文，开元二年，诏元𬀩、柬“之，神龙之
初保乂王室，奸臣忌焉，谪殁荒海，流落变迁，感激忠
义。宜以元𬀩子璩、柬之孙毖并为朝散大夫。”璩终礼
部侍郎，璩子涣。